नीलेश से शादी के बाद सुनयना को संभव से प्यार हो गया, इसकी उसे खुशी भी थी और डर भी
मैं खबरों में सुनकर अक्सर सोचती थी कि प्यार जैसा पवित्र और खूबसूरत एहसास इतने अपराधों की वजह क्यों बन जाता है। प्यार हुआ तो जाना कि वो इसलिए क्योंकि लोगों में प्यार को स्वीकारने की हिम्मत नहीं होती।
वसंत अपनी पूरी रौनक पर था। देसी गुलाब का सीजन गया नहीं था और बेला पर फूल आने लगे थे। सुनयना ने अपनी बगिया तैयार ही इतनी शिद्दत के साथ की थी कि सीजनल फूल भी सीजन से कुछ ज्यादा ही टिक जाते थे। इसीलिए उसकी बगिया मार्च के महीने में फूलों की अलग-अलग खुशबू से भरी पटी रहती थी।
तभी संभव का मैसेज आया। वह आज सुनयना का फोटो शूट करने आना चाहता था। फूलों से भरी बगिया में अपना मनपसंद फोटोशूट कराना यों भी सुनयना का सपना था। अब तो उसे अपने सपनों के रास्ते अपने मनपसंद करियर तक पहुंचने की राह भी मिल गई थी। संभव ने ही तो दिखाई थी यह राह। संभव भी उसी की कंपनी में उसी की तरह एक कर्मचारी था। रोजी रोटी की खातिर अपने सपने को ताक पर रखकर उसने भी यह नौकरी ज्वाइन की थी। सुनयना ने एक बार फिर संभव के मैसेज पर नजर डाली। ‘शोशल साइट पर तुम्हारी लाइट ब्लू कलर के गाउन में फोटो देखी थी, वही पहनना। तुम उसमें बिल्कुल वैसी लगती हो जैसे आसमान को खुद में लपेटे हुए कोई परी।’
सुनयना का दिल धड़क उठा। एक अलग ही सिहरन महसूस करती है वह संभव की इस तरह की बातों से। जाने कैसे और कब वह मन से संभव के इतने नजदीक आ गई। जाने कैसे और कब उसकी बातें उसके तन-मन को गुदगुदाने लगीं, मीठी-सी सिहरन जगाने लगीं, उसे पता ही नहीं चला।
जाने कब से दिल एक अड़ियल बच्चे की तरह संभव से मिलने, उससे अकेले में बात करने का कोई अवसर न छोड़ने को आतुर होने लगा, पता ही नहीं चला। या यों कहें कि जाने कब उसकी दोस्ती प्यार में बदल गई, पता ही नहीं चला। पर जब भी ये ख्याल आता है, उसका मन प्यार जैसे खूबसूरत जज़्बे को जीकर खुश होने और आत्मग्लानि से दुखी होने के दो एहसासों में बंट जाता है।
तभी दूसरा मैसेज टुनटुनाया। यह नीलेश का था। आज पूरी रात वह स्टेडियम में प्रैक्टिस करने वाला था। उसका जुनून रंग ला रहा था। उसे स्टेट की टीम में खेलने का मौका मिलने वाला था। शादी की शुरुआत में इस मैसेज पर झुंझला जाने वाली सुनयना को आज लगा उसके दिल ने राहत की सांस ली है। हालांकि इस राहत के एहसास से उसे ग्लानि महसूस हुई, पर दिल के हाथों मजबूर होकर उंगलियों ने संभव को ‘हां’ का मैसेज टाइप कर ही दिया।
सांझ का धुंधलका गहरा गया था। वैसे वह पहले भी नीलेश का इंतजार नहीं कर रही थी। अगर वह इस समय घर में होते भी तो घर में ही बनाए अपने जिम में व्यस्त होते। नीलेश के साथ अरेंज मैरिज थी उसकी। शुरू-शुरू में कुछ जीवन का नयापन, कुछ शादी के तमाम रिचुअल्स से पनपा लगाव और शारीरिक आकर्षण ने दोनों को बांध लिया था। पर जल्द ही दोनों के समझ में आ गया था कि दोनों के विचार, स्वभाव, हॉबीज, आदतें, इच्छाएं और महत्वाकांक्षाएं एक दूसरे से बिल्कुल अलग हैं।
वो इतने अलग थे कि एक-दूसरे की खुशी में खुश होने का, हॉबी में सहयोग करने का काम उनसे कभी न हो पाया। इसीलिए शारीरिक आकर्षण कम होते ही उनमें झगड़े शुरू हो गए। लेकिन दोनों कुछ ज्यादा ही समझदार और सुलझे हुए भी थे इसलिए दोनों ने एक दूसरे को स्पेस देना ठीक समझा। वे जल्द ही समझ गए कि उनके जो मतभेद हैं उन्हें लेकर झगड़ने का कोई फायदा नहीं। लेकिन इससे हुआ यह कि दोनों धीरे-धीरे एक छत के नीचे रहने वाले अजनबी बनते गए।
नीलेश का सपना क्रिकेटर बनने का था। लेकिन जैसा कि मध्यवर्गीय परिवारों में होता है उनके माता-पिता ने उन पर पहले अच्छी नौकरी पा कर शादी कर लेने का दबाव बनाया। कुछ यही हाल सुनयना का भी था। वह मॉडल बनना चाहती थी, लेकिन उसके पिता इस बात के लिए बिल्कुल भी तैयार नहीं थे। लिहाजा वह पढ़ाई खत्म करके एक मल्टीनेशनल कंपनी में काम करने लगी।
संभव का शौक था फोटोग्राफी। उन दोनों के शौक पूरक थे। कंपनी में होने वाले एक इवेंट में सुनयना को अपने कलीग संभव की हॉबी और हॉबी को लेकर उसके पैशन का पता चला। उसकी फरमाइश पर संभव ने उसकी कुछ फोटोग्राफ्स लीं जो सुनयना को बहुत पसंद आईं। बस तभी से वे दोस्त बन गए। धीरे-धीरे साथ काम करते-करते सुनयना ने संभव को आजमाया और उसे एक नेक और सुलझा हुआ इंसान पाया। वो उसके साथ अपना मन खोलने लगी।
कहते हैं दुनिया का सबसे मजबूत रिश्ता दर्द का रिश्ता होता है। मनपसंद हॉबी को करियर न बना पाने की दोनों की टीस, दोनों की कसक, मन का एकाकीपन, दोनों का दर्द एक सा था और यही उनकी दोस्ती की गहराई का कारण बनता गया और शायद यही दर्द उनके प्रेम के अंकुर के लिए धूप और पानी भी बन गया।
आसमान और बगीचे के रंग जैसे सुंदरता का कम्पीटीशन कर रहे थे। मनपसंद झूले पर, मधुकामिनी के कोने में, चम्पा के नीचे और सभी मनपसंद जगहों पर फोटोशूट हो चुका था। संभव ने कैमरा पैक कर दिया तो सुनयना का ध्यान उसकी आंखों की ओर गया। आज संभव की आंखों में एक अलग ही नशा था।
“ऐसे क्या देख रहे हो?” सुनयना के मुंह से निकला।
“आज तुम बहुत सुंदर लग रही हो। आसमान से गिरी ओस की बूंद की तरह, ताजे गुलाब की पंखुड़ी की तरह। और तुम्हारी मुस्कान में वो सुकून है जैसे तपती धूप के राही को छाया पाकर मिलता होगा।”
सुनयना के गाल सुर्ख हो गए, “तुम फोटोग्राफर से कवि कब बन गए?” वो शरारत से मुस्काई।
“जब से मेरी सबसे अच्छी दोस्त मेरी...” संभव अपनी रौ में बोलते हुए ठिठक गया। उसके खुद को सम्हालते ही सुनयना को भी अपनी गलती का एहसास हुआ। वो भी खुद को सम्हालने की कोशिश करती, इससे पहले बूंदा-बांदी शुरू हो गई।
दोनों ने देखा, आसमान ने अचानक रंग बदल दिया था। तेज आंधी तूफान आ गया था। दोनों घर के अंदर आ गए। सुनयना ने कॉफी बनाई। कॉफी के साथ दोनों ने इधर-उधर की बातें करके मन भटकाने की लाख कोशिश की, पर बेईमान मौसम के सामने उनकी एक न चली। दिमाग की मर्जी के खिलाफ आंखें एक-दूसरे के प्रति प्यार का इजहार कर चुकी थीं।
फूलों की खुशबू लिए हवा के झोंके उनकी आत्मा में समाते गए। वो एक-दूसरे की बांहों में बंधे तो बांहों ने वो बंधन खोलने से इनकार कर दिया। इकरार नजरों से चुंबन तक आया, फिर शरीर की हदों को पार कर मन की दीवारों को सहलाते हुए रूह की गहराइयों तक जा पहुंचा।
संभव अकेला था। जाते समय उसने सुनयना को बांहों में लेकर इजहार किया कि मन पर कोई बोझ न रखे। वो उसके साथ शादी के बंधन में बंधने के लिए ताउम्र उसका इंतजार कर सकता है। संभव के प्यार की गहराई पहले भी सुनयना ने उसकी आंखों में देखी थी, व्यवहार में महसूस की थी, पर आज उसके जाने के बाद बिस्तर की सिलवटें सुनयना के मन का अक्स बन गईं। मन को कितना भी समझाए, सिलवटें जैसे जम गई थीं। जाती ही न थीं। सोते-जागते, उठते-बैठते बस आत्मगलानि का मैलापन मन को घेरे रहता। काश! मन एक चादर होता, जिसे धोकर प्रेस कर सकती। आखिर उसने एक फैसला कर लिया।
नीलेश उसकी पूरी बात सुनकर पहले तो इतना गुस्सा हुआ कि लगा जाने क्या कर बैठेगा। पर सुनयना ने उसका गुस्सा झेल लिया। पूरे धैर्य के साथ उसके आक्रोश को बर्दाश्त करती रही, जब तक नीलेश के व्यवहार में स्थिरता नहीं आ गई।
आज सुनयना ने अपना सामान पैक कर लिया। नीलेश के आने पर चाय-नाश्ता करके बिना किसी भूमिका के शांत स्वर में बोलना शुरू किया, “मैं ये घर छोड़कर जा रही हूं। तलाक के लिए कब, कैसे, क्या करना है, इस विषय पर तुमसे बात करना चाहती हूं।”
नीलेश जैसे आकाश से गिरा। इधर उसने भी इन बातों पर बहुत सोचा था। उसका आक्रोश शांत हो चुका था। “सुनयना, मैंने तुम्हें माफ कर दिया है। सच पूछो तो तुमने ये बात बताकर मेरे मन की आत्मगलानि दूर कर दी। मैं भी एक बार...”
सुनयना को धक्का सा लगा, “और तुम्हारे मन में कोई आत्मग्लानि नहीं थी? मैं तो एक रात भी चैन से सो न सकी... खैर छोड़ो!”
काफी बातों के बाद नीलेश ने समापन के अंदाज में कहना शुरू किया, “तुम्हारे साथ जिंदगी स्मूथली बीत रही है। तुम बहुत अच्छी होममेकर हो। परिवार से भी अच्छा निभाती हो। मैं तुम्हें खोना नहीं चाहता। तुम्हारे साथ मैं गृहस्थी और परिवार की जिम्मेदारियों से निश्चिंत होकर करियर के बारे में सोच पाता हूं। तुम भी अपना मनपसंद करियर बनाओ। मुझे कोई आपत्ति नहीं है।”
“पर मुझे है,” सुनयना का स्वर मजबूत हो गया, “दो लोग एक-दूसरे से कोई उम्मीद न रखकर थोड़ा सहयोग करते हुए जिंदगी बिताएं तो जिंदगी स्मूथली चलती रहती है, पर दो लोग अगर एक-दूसरे के साथ होने पर खुशी महसूस करें तो जिंदगी जन्नत बन जाती है। और मुझे जिंदगी को बिताना नहीं जीना है।
समझो नीलेश, मैंने तुम्हारे सामने संभव के साथ सिर्फ बहकने का नहीं, उससे प्यार हो जाने का स्वीकार किया है। सिर्फ बहकाव को भूला या माफ किया जा सकता है, पर प्यार...वो जज़्बा तो आत्मा में बसा है। और वो जज़्बा जब एक बार किसी और के साथ पनप गया तो तुम्हारे साथ रहना दोगला जीवन जीना होगा और मैं ये नहीं कर सकती...” कहते-कहते सुनयना की पलकों में आंसू छलक आए।
वह पनीली आवाज में बोलती गई, “पता है, मैं खबरों में सुनकर अक्सर सोचती थी कि प्यार जैसा पवित्र और खूबसूरत एहसास इतने अपराधों की वजह क्यों बन जाता है। प्यार हुआ तो जाना कि वो इसलिए क्योंकि लोगों में प्यार के स्वीकार की हिम्मत नहीं होती। मैं जानती हूं कि सिर्फ शरीर ही नहीं, हमारी संस्कृति में शादी के बाहर मन बंधना भी गलत है। पर मुझमें इस गलती का स्वीकार करने की हिम्मत है।
मेरे इस कदम से मेरे आगे के जीवन में हो सकता है बहुत कठिनाइयां आएं, पर उनका सामना करने की भी हिम्मत है मुझमें। मुझे जाने दो नीलेश, मैं हमेशा तुम्हारी दोस्त रहूंगी और जब तक तुम्हें तुम्हारे साथ जीवन को जन्नत समझने वाली कोई नहीं मिल जाती, तुम्हारी गृहस्थी और परिवार की समस्याओं में तुम्हारी मदद करती रहूंगी।”
सुनयना ने बिल्कुल दोस्तों वाले अंदाज में नीलेश का हाथ अपने हाथो में लेकर थपथापाया और सामान लेकर पलट गई।
- भावना प्रकाश 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें